  Анжелика Тихонова корреспондент 31-тӥ куартолэзе Удмуртиын «Школа фермера» ӵектосэ пыриськем куинь муртлы быдэн 345 сюрс манет тыр грантъёс сётӥзы. Соослэсь ужбергатон ӵектосъёссэс тужгес устоен лыдъязы. Со сярысь элькун тӧролэн но кивалтэтлэн пресс-службазы ивортӥз. Удмуртиын ӵектосэ 27 адями пыриськиз. Вормисе Балезино ёросысь Антон Колотов, Пичи Пурга ёросысь Евгения Орлова но Можга ёросысь Алексей Шушков потӥзы Антон Колотов ужпӧрезлэн кутсконаз нуналаз 1 тонна йӧл перерабатывать карыны но небыт но чурыталэс сыръёс поттыны чакла. Нош азьланяз нуналаз 3 тоннаозь вуттыны но сыръёс сяна, вӧй, йӧлвыл но чырсам йӧллэсь вузъёс поттыны малпа. Можга ёросысь Алексей Шушков атаеныз но выныныз ӵош муш вордон, курегпуз, тылобурдо, парсь, ош сӥль поттон, йӧл кыскон бордын выризы. Поттэм коньдонэнызы музъем вылын ужаны техника басьязы. Кушман, картофка, тыква, ӵуж кушман, сугон, помидор, огреч, озьы ик пӧртэм турынъёс но сезьы кизьылӥзы. 2020-тӥ арын семьяенымы кенешим но выль вамыш лэсьтыны малпам – крестьян-фермер возёс кылдытыны, герефорд выжыысь сюро таза пудо будэтонъя ужбергатон ӵектос кылдытыны но «Агростартап» грант понна вожвылъяськыны. Басьяськисьёсмы вань бере, ми вузаны быгатом шуыса оскиськом Алексей Шушков, Можга ёросысь фермерЕвгения Орлова азьвыл муниципал служащий вал. Фермер удысэ 2019-тӥ арын вуиз. Нырысь ик дас ошпи басьтӥз. Пыд йылаз султыны Удмуртиысь гурт возёсъя но сиён-юонъя министерстволэн 3 миллион манет тыр грантэз юрттӥз. Туннэ нуналлы солэн уллёяз 100 пала ошпиос. Матысь аръёсы 300 йырозь вуттыны чакла. Со сяна, герефорд выжыысь ошпиос басьтыны но сӥлё выжыысь пудо будэтыны малпа. Паськытатскон понна арендае музъем басьтон бордын ужа, сое рекультивировать кароно, со пудо возьман интыез паськытатыны но пудо сиёнлы турын будэтыны луонлык сётоз. Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова «Школа фермера» туж умой ӵектос шуыса пусйиз, со фермеръёслы выль луонлыкъёс сётӥз. Ми тодӥськом, ӵектос азьланьтӥськоз шуыса. Одно ик отчы пыриськом Ольга Абрамова, Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министрВатсалом, туэ Удмуртиысь гурт возёсъя но сиён-юонъя министерство «Агростартап» ӧръя 26 грантъёс сётыны чакла. Конкурсэз инвожо шорын ортчытыны малпало. «Семейная ферма» программая 6 грантъёс сётозы. Конкурсэз пӧсьтолэзе – гудырикошконэ радъялозы. Оглом 2021-тӥ арын фермерстволы но гурт возёс кооперацилы 300 миллион манет пала юрттэт висъялозы Тодэ вайытом, таяз арын нырысьсэ Удмуртиын гурт возёсъёслы ӧнерчиосты дасяны субсидиос сётозы. Тегъёс: Удмуртия гуртвозёс фермеръёс грантъёс  